Eddie sê ‘sorrie’ ná nederlaagEddie Jones – Engeland se afrigter. Foto: Ian Kington/AFP. Eddie Jones het ná die toets tussen die Springbokke en Engeland jammer gesê vir die Rose se vertoning. Die Suid-Afrikaners het hul eerste wedstryd in agt jaar op Twickenham gewen toe hulle die tuisspan met 27 – 13 geklop het. Volgens die 62-jarige breier kan die skuld vir die nederlaag voor sy deur gelê word. “Ek is nou al vir ŉ hele paar jaar ŉ afrigter en ek glo dat dit iets is waarmee ek goed is. Ja, alles verloop nie altyd volgens plan nie, maar ons het nie goed gespeel nie en ek vra om verskoning daarvoor – dit was my skuld,” het Jones gesê. Die uitgeslape Aussie het erken dat die Springbokke die Engelse onkant betrap het; soms het die Rose pleinweg net nie die antwoorde op die besoekers se vrae gehad nie. “Ons kon doodeenvoudig net nie speel soos wat ons wou nie. Jy moet in die kleiner veldslae die septer kan swaai om die uiteindelike oorlog te wen, maar ons het gesukkel om al die skoppe te bemeester terwyl hul skrumwerk ook baie sterk was.” Tog meen hy dat Engeland op die regte pad is. “Ons sal in hierdie afdelings van die spel verbeter. ŉ Span se sukses word weliswaar deur sy wenpersentasie bepaal, maar ek glo wel dat ons as ŉ groep gegroei het; selfs al het ŉ mens dit nie in die jongste wedstryd gesien nie.” Owen Farrell-hulle kon vanjaar net ses van hul 12 toetse wen – hul swakste lopie sedert 2008. “Ons is natuurlik nie tevrede met al die nederlae nie. Tog glo ek dat ons ’n goeie grondslag vir ’n suksesvolle Wêreldbeker-veldtog gelê het. Die jonger spelers het baie geleer, terwyl die senior spelers in die groep stelselmatig weer op hul beste begin speel het.” Engeland is saam met Japan, Argentinië, Samoa en Chili in Groep D van die Wêreldbeker-skouspel in Frankryk.